CELEX: 52017PC0374
Language: mt
Date: 2017-07-11
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata, f’isem l-Unjoni Ewropea, fil-Kunsill ta’ Assoċjazzjoni UE-Turkija fir-rigward tal-emendar tal-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija dwar is-sistema ta’ kummerċ għal prodotti agrikoli

IL-KUMMISSJONI EWROPEA
            Brussell, 11.7.2017
            COM(2017) 374 final
            2017/0156(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kunsill ta’ Assoċjazzjoni UE-Turkija fir-rigward tal-emendar tal-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija dwar is-sistema ta’ kummerċ għal prodotti agrikoli
            
               
         
         
            
               MEMORANDUM TA’ SPJEGAZZJONI
            
            
               Ir-relazzjonijiet kummerċjali bilaterali bejn l-UE u t-Turkija li jirrigwardaw il-prodotti agrikoli u tas-sajd huma rregolati permezz tal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija tat-12 ta’ Settembru 1963 (minn hawn ’il quddiem imsejjaħ “il-Ftehim”), u b’mod partikolari permezz tad-Deċiżjoni Nru 1/98 tal-Kunsill ta’ Assoċjazzjoni KE-Turkija tal-25 ta’ Frar 1998 dwar is-sistema ta’ kummerċ għal prodotti agrikoli. Skont din id-Deċiżjoni tal-Kunsill ta’ Assoċjazzjoni, l-Unjoni ngħatat ċerti konċessjonijiet fil-forma ta’ kwoti tariffarji għal-laħam tal-bovini. Bħalissa ż-żewġ kwoti għal-laħam tal-bovini jikkonsistu minn kwota ta’ 5 000 tunnellata ta’ laħam iffriżat tal-bovini u minn kwota ta’ 14 100 tunnellata ta’ laħam iffriżat tal-bovini.
            
            
               Minn meta ddaħħlet fis-seħħ id-Deċiżjoni Nru 1/98 tal-Kunsill ta’ Assoċjazzjoni, l-esportazzjoni ta’ laħam tal-bovini u ta’ annimali ħajjin mill-UE bdiet tieħu xejra inkonsistenti, filwaqt li t-Turkija pprojbixxiet tali esportazzjonijiet għal perjodi twal ta’ żmien. Sabiex tiffaċilita l-użu sħiħ tal-kwoti u biex jinkiseb fluss regolari ta’ kummerċ f’dawn il-prodotti, it-Turkija pproponiet li testendi l-kopertura ta’ żewġ kwoti għal-laħam tal-bovini għal-laħam frisk u mkessaħ tal-bovini.
            
            
               Din l-emenda hija fl-interess tal-Unjoni, billi twessa’ l-kopertura tal-prodotti mill-konċessjonijiet eżistenti, tirrispondi aħjar għad-domanda tas-suq fit-Turkija u tiżgura kemm użu aħjar tal-kwoti kif ukoll, b’riżultat ta’ dan, flussi regolari ta’ kummerċ. Barra minn hekk, il-laħam frisk u mkessaħ tal-bovini ġeneralment jikseb prezz ogħla fis-suq. L-objettiv usa’ fuq medda twila ta’ żmien ta’ din l-emenda huwa li jiġi żgurat li l-kummerċ li jsir skont il-kwoti jseħħ b’mod regolari u mingħajr restrizzjonijiet. 
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Il-proposta se twessa’ l-kamp ta’ applikazzjoni tal-prodotti ta’ laħam tal-bovini li huma eliġibbli għall-esportazzjoni lejn it-Turkija skont iż-żewġ kwoti, bl-għan li l-esportazzjoni ta’ laħam tal-bovini lejn it-Turkija tiġi faċilitata. 
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-proposta hija konsistenti mal-politika kummerċjali tal-Unjoni immirata lejn iż-żieda ta’ opportunitajiet ta’ kummerċ ma’ pajjiżi terzi. 
               
            
            
               •Konsistenza ma’ politiki oħra tal-Unjoni
            
            
               
                  Il-proposta hija konsistenti mal-politika tal-Unjoni mmirata lejn il-promozzjoni tal-kummerċ bejn l-Istati Membri u pajjiżi terzi u mal-prinċipju li l-Unjoni Ewropea għandha tinkoraġġixxi l-iżvilupp tal-kummerċ, inkluż permezz tal-abolizzjoni b’mod progressiv tar-restrizzjonijiet fuq il-kummerċ internazzjonali. Il-proposta għandha l-għan li ttejjeb u li tiffaċilita l-kummerċ fi prodotti tal-laħam tal-bovini bejn l-Unjoni u t-Turkija.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għad-Deċiżjoni tal-Kunsill hija l-ewwel subparagrafu tal-Artikolu 207(4) flimkien mal-Artikolu 218(9) tat-Trattat dwar il-Funzjonament tal-Unjoni Ewropea u l-Artikolu 35 tal-Protokoll Addizzjonali għall-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija.  
               
            
            
               •Sussidjarjetà 
            
            
               
                  Il-politika kummerċjali komuni hija inkluża fl-Artikolu 3 tat-Trattat dwar il-Funzjonament tal-Unjoni Ewropea (TFUE) bħala wieħed mill-oqsma ta’ kompetenza esklussiva tal-Unjoni. Din l-inizjattiva tikkonċerna l-implimentazzjoni ta’ ftehim ta’ kummerċ eżistenti.
               
            
            
               •Proporzjonalità
            
            
               
                  Ġew ikkunsidrati l-għażliet ta’ politika kollha raġonevoli u l-proposta hija meqjusa bħala l-aktar waħda xierqa għall-ilħiq tal-għan iddikjarat.
               
            
            
               •Għażla tal-istrument
            
         
         
            
               Id-Deċiżjoni tal-Kunsill ta’ Assoċjazzjoni UE-Turkija li temenda l-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija dwar is-sistema ta’ kummerċ għal prodotti agrikoli.
            
            
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli
               
            
            
               •Konsultazzjonijiet mal-partijiet ikkonċernati
            
            
               
                  Il-Kummissjoni wettqet konsultazzjonijiet informali mal-partijiet ikkonċernati u mal-Istati Membri li wrew appoġġ għall-proposta li l-kopertura ta’ prodotti tiġi estiża skont il-kwoti eżistenti.
               
            
            
               •Ġbir u użu ta’ għarfien espert
            
            
               
                  Il-Kummissjoni kkomunikat mal-partijiet ikkonċernati li ppreżentaw il-fehmiet tagħhom dwar is-sitwazzjoni tas-suq fit-Turkija.
               
            
            
               •Valutazzjoni tal-impatt
            
            
               
                  Ma saritx valutazzjoni tal-impatt għaliex huwa previst li l-proposta se tgħin biex il-kummerċ mat-Turkija fi prodotti tal-laħam tal-bovini jiżdied u jittejjeb, b’mod li jkun jista’ jittieħed vantaġġ mill-preferenzi kummerċjali bilaterali eżistenti. Il-proposta ma taffettwax l-importazzjonijiet lejn l-Unjoni u ma tagħti l-ebda konċessjonijiet kummerċjali ġodda lil pajjiżi terzi. 
               
            
            
               •Idoneità regolatorja u simplifikazzjoni
            
            
               
                  Permezz tat-twessigħ tal-kopertura tal-prodotti, il-proposta tista’ tgħin lill-intrapriżi żgħar u ta’ daqs medju biex jesportaw prodotti tal-laħam tal-bovini lejn it-Turkija. Se jkun hemm varjetà akbar ta’ prodotti eliġibbli bħala parti mill-kwoti, u dan se jiffaċilita l-użu b’mod sħiħ tal-kwoti u tal-esportazzjonijiet li dejjem qed jiżdiedu.
               
            
            
               •Drittijiet fundamentali
            
            
               
                  Il-proposta ma taffettwax id-drittijiet fundamentali.
               
            
            
               4.IMPLIKAZZJONIJIET GĦALL-BAĠIT
            
            
               
                  Din il-proposta mhu se jkollha l-ebda implikazzjoni għall-baġit tal-Unjoni.
               
            
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               
                  Il-Kummissjoni se timmonitorja l-flussi kummerċjali sabiex tevalwa jekk il-proposta tkunx żgurat li jkun hemm użu aħjar tal-kwoti eżistenti u biex jiġi żgurat li l-esportazzjonijiet ta’ laħam bovin lejn it-Turkija ma jiġux imfixkla. 
               
            
         
         
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli.
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Mhux applikabbli.
               
            
            
               2017/0156 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li għandha tiġi adottata, f’isem l-Unjoni Ewropea, fil-Kunsill ta’ Assoċjazzjoni UE-Turkija fir-rigward tal-emendar tal-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija dwar is-sistema ta’ kummerċ għal prodotti agrikoli
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 207(4), flimkien mal-Artikolu 218(9) tiegħu,
            
            
               Wara li kkunsidra l-proposta tal-Kummissjoni Ewropea,
            
            
            
               Billi:
            
            
               (1)Il-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija
                  1
                għandu l-għan li jippromwovi t-tisħiħ kontinwu u ekwilibrat tar-relazzjonijiet kummerċjali u ekonomiċi bejn l-Unjoni u t-Turkija u jistabbilixxi Kunsill ta’ Assoċjazzjoni biex jiġu żgurati l-applikazzjoni u l-iżvilupp b’mod progressiv tal-Assoċjazzjoni.
            
            
               (2)Id-Deċiżjoni Nru 1/98 tal-Kunsill ta’ Assoċazzjoni KE-Turkija
                  2
                tistabbilixxi s-sistema ta’ kummerċ għal prodotti agrikoli. Il-Protokoll 2 ta’ dik id-Deċiżjoni jinkludi dettalji dwar is-sistema preferenzjali applikabbli għall-importazzjoni lejn it-Turkija ta’ prodotti agrikoli li joriġinaw mill-Unjoni, inkluża sistema preferenzjali għall-importazzjoni ta’ laħam iffriżat tal-bovini.
            
            
               (3)L-Unjoni u t-Turkija wettqu konsultazzjonijiet u qablu li jemendaw is-sistema preferenzjali applikabbli għall-importazzjoni lejn it-Turkija ta’ prodotti agrikoli li joriġinaw mill-Unjoni, u li jestendu l-kamp ta’ applikazzjoni tal-kwoti tariffarji eżistenti stabbiliti fl-Anness tal-Protokoll 2 tad-Deċiżjoni Nru 1/98 għal-laħam frisk u mkessaħ tal-bovini.
            
            
               (4)Skont l-Artikolu 35 tal-Protokoll Addizzjonali tal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija
                  3
               , il-kamp ta’ applikazzjoni tat-trattament preferenzjali li l-Unjoni u t-Turkija jagħtu lil xulxin b’mod reċiproku jista’ jiġi emendat b’Deċiżjoni tal-Kunsill ta’ Assoċjazzjoni.
            
            
               (5)Il-pożizzjoni tal-Unjoni fil-Kunsill ta’ Assoċjazzjoni UE-Turkija għandha għaldaqstant tkun ibbażata fuq l-abbozz ta’ Deċiżjoni mehmuż ma’ din id-Deċiżjoni.
            
            
               (6)Billi d-Deċiżjoni tal-Kunsill ta’ Assoċjazzjoni se temenda l-ftehim, huwa xieraq li din tiġi ppubblikata f’Il-Ġurnal Uffiċjali tal-Unjoni Ewropea wara l-adozzjoni tagħha.
            
            
               (7)Fil-Kunsill ta’ Assoċjazzjoni, l-Unjoni għandha tiġi rappreżentata mill-Kummissjoni f’konformità mal-Artikolu 17(1) tat-Trattat dwar l-Unjoni Ewropea,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li għandha tittieħed mill-Unjoni Ewropea fil-Kunsill ta’ Assoċjazzjoni UE-Turkija fir-rigward tal-emendar tal-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija dwar is-sistema ta’ kummerċ għal prodotti agrikoli għandha tkun ibbażata fuq l-abbozz ta’ deċiżjoni tal-Kunsill ta’ Assoċjazzjoni UE-Turkija mehmuż ma’ din id-Deċiżjoni.
            
            
               Artikolu 2
            
            
               Wara li tiġi adottata, id-Deċiżjoni tal-Kunsill ta’ Assoċjazzjoni għandha tiġi ppubblikata f’Il-Ġurnal Uffiċjali tal-Unjoni Ewropea.
            
            
            
               Artikolu 3
            
            
               Din id-Deċiżjoni hija indirizzata lill-Kummissjoni.
            
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  Il-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija, li ġie ffirmat f’Ankara fit-12 ta’ Settembru 1963 (ĠU 217, 29.12.1964, p. 3687).
               
               
                  
                     (2)
                  Id-Deċiżjoni Nru 1/98 tal-Kunsill ta’ Assoċjazzjoni KE-Turkija tal-25 ta’ Frar 1998 dwar is-sistema ta’ kummerċ għal prodotti agrikoli (98/223/KE) (ĠU L 86, 20.3.1998, p. 1).
               
               
                  
                     (3)
                  Il-Protokoll addizzjonali u protokoll finanzjarju, iffirmati fit-23 ta’ Novembru 1970, annessi mal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija dwar il-miżuri li għandhom jiġu adottati għad-dħul fis-seħħ tiegħu, u b’mod partikolari l-Artikolu 35 tiegħu (ĠU L 293, 29.12.1972, p. 3).
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 11.7.2017
            COM(2017) 374 final
            ANNESS
            ta'
            Proposta għal DEĊIŻJONI TAL-KUNSILL
            dwar il-pożizzjoni li għandha tiġi adottata, f’isem l-Unjoni Ewropea, fil-Kunsill ta’ Assoċjazzjoni UE-Turkija fir-rigward tal-emendar tal-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija dwar is-sistema ta’ kummerċ għal prodotti agrikoli
            
               
         
         
            
               ANNESS
            
            
               Abbozz
                  DEĊIŻJONI Nru .... TAL-KUNSILL TA’ ASSOĊJAZZJONI BEJN L-UE U T-TURKIJA
               
                  ta’ ....
               
                  li temenda l-Protokoll 2 tad-Deċiżjoni Nru 1/98 dwar is-sistema ta’ kummerċ għal prodotti agrikoli
            
            
               IL-KUNSILL TA’ ASSOĊJAZZJONI BEJN L-UE U T-TURKIJA,
            
            
               Wara li kkunsidra l-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija
                  1
               ,
            
            
               Wara li kkunsidra l-Protokoll Addizzjonali u l-Protokoll Finanzjarju li ġew iffirmati fit-23 ta’ Novembru 1970, li huma annessi mal-Ftehim li jistabbilixxi Assoċjazzjoni bejn il-Komunità Ekonomika Ewropea u t-Turkija dwar il-miżuri li għandhom jiġu adottati għad-dħul fis-seħħ tiegħu
                  2
               , u b’mod partikolari l-Artikolu 35 tiegħu,
            
            
               Billi,
            
            
               (1)Id-Deċiżjoni Nru 1/98 tal-Kunsill ta’ Assoċjazzjoni KE-Turkija
                  3
                tistabbilixxi s-sistema preferenzjali applikabbli għall-kummerċ fi prodotti agrikoli bejn l-Unjoni u t-Turkija. Il-Protokoll 2 ta’ dik id-Deċiżjoni jinkludi dettalji dwar is-sistema preferenzjali applikabbli għall-importazzjoni lejn it-Turkija ta’ prodotti agrikoli li joriġinaw mill-Unjoni, inkluża sistema preferenzjali għall-importazzjoni ta’ laħam iffriżat tal-bovini.
            
            
               (2)L-Unjoni u t-Turkija wettqu konsultazzjonijiet u qablu li jemendaw is-sistema preferenzjali applikabbli għall-importazzjoni lejn it-Turkija ta’ prodotti agrikoli li joriġinaw mill-Unjoni, u li jestendu l-kamp ta’ applikazzjoni tal-kwoti tariffarji eżistenti stabbiliti fl-Anness tal-Protokoll 2 tad-Deċiżjoni Nru 1/98 għal-laħam frisk u mkessaħ tal-bovini.
            
            
               (3)Għalhekk, il-Protokoll 2 tad-Deċiżjoni Nru 1/98 tal-Kunsill ta’ Assoċjazzjoni KE-Turkija għandu jiġi emendat skont dan,
            
            
               IDDEĊIEDA KIF ĠEJ:
            
            
               Artikolu 1
            
            
               L-Anness tal-Protokoll 2 tad-Deċiżjoni Nru 1/98 huwa emendat skont l-Anness ta’ din id-Deċiżjoni.
            
            
               Artikolu 2
            
            
               Din id-Deċiżjoni għandha tidħol fis-seħħ fid-data tal-adozzjoni tagħha. Għandha tiġi ppubblikata f’Il-Ġurnal Uffiċjali tal-Unjoni Ewropea.  
            
            
            
               Magħmul fi ………….,
            
            
               
               
                  Il-President
               
            
            
               
                  Għall-Kunsill ta’ Assoċjazzjoni UE-Turkija 
               
               
                  Il-President
               
            
         
         
            
               Anness
            
            
               L-entrati għall-kodiċi NM 0202 20 fl-Anness tal-Protokoll 2 tad-Deċiżjoni Nru 1/98 jinbidlu b’dan li ġej:
            
            
            
            
                     
                        "Kodiċi NM
                     
                  
                  
                     
                        Deskrizzjoni
                     
                  
                  
                     
                        Tnaqqis tad-dazju MFN (%)
                     
                  
                  
                     
                        Kwota tariffarja (piż nett f’tunnellati)
                     
                  
               
                     
                        0201 20,
                     
                     
                        0202 20
                     
                  
                  
                     
                        Qatgħat oħra ta’ laħam tal-bovini, bl-għadma, friski jew imkessħa, jew iffriżati
                     
                  
                  
                     
                        Tnaqqis ta’ 50 % b’dazju massimu ta’ 30 %
                     
                  
                  
                     
                        5 000
                     
                     
                  
               
                     
                        0201 20,
                     
                     
                        0202 20
                     
                  
                  
                     
                        Qatgħat oħra ta’ laħam tal-bovini, bl-għadma, friski jew imkessħa, jew iffriżati
                     
                  
                  
                     
                        Tnaqqis ta’ 30 % b’dazju massimu ta’ 43 %
                     
                  
                  
                     
                        14 100"
                     
                  
               
            
            
         
         
            
                  
                     (1)
                  ĠU 217, 29.12.1964, p. 3687.
               
               
                  
                     (2)
                  ĠU L 293, 29.12.1972, p. 3.
               
               
                  
                     (3)
                  Id-Deċiżjoni Nru 1/98 tal-Kunsill ta’ Assoċjazzjoni KE-Turkija tal-25 ta’ Frar 1998 dwar is-sistema ta’ kummerċ għal prodotti agrikoli (98/223/KE) (ĠU L 86, 20.3.1998, p. 1).